Republikeine verspeel beste politieke geleentheid sedert 2010Mense wag om hulle stemme uit te bring in die 2022 middeltermynverkiesing (Foto: Michael M. Santiago/ Getty Images via AFP) Tydens die 2010-middeltermynverkiesing in die VSA het die Republikeinse Party met 63 setels in die Huis van Verteenwoordigers en ses in die Senaat gegroei en daarmee beheer oor beide huise van die Kongres gekry. Nadat Barack Obama in 2008 president geword het, en die Demokrate die Kongres beheer het, was daar ŉ wesenlike verskuiwing na links in die federale regering se beleid. Vir ŉ meerderheid van kiesers was ŉ regstelling nodig en dit het tot ŉ rooi tsunami op verkiesingsdag in 2010 gelei. In baie opsigte was vanjaar se middeltermynverkiesing in die VSA veronderstel om ŉ herhaling van 2010 te wees. Die omstandighede vir ŉ groot Republikeinse oorwinning was selfs beter. President Joe Biden is meer ongewild as Obama in 2010 of Trump in 2018. Daarmee saam het ŉ groot meerderheid van Amerikaanse kiesers voor die verkiesing gesê dat die ekonomie vir hulle die belangrikste kwessie is en dat hulle eerder Republikeine as Demokrate vertrou om ekonomiese uitdagings suksesvol aan te pak. Dit is egter duidelik dat die uitslag van gister se verkiesing in die VSA alles behalwe ŉ rooi tsunami soos in 2010 was. Terwyl dit nog onseker is wie ŉ meerderheid in die Senaat gaan kry, sal die Republikeine met slegs ŉ klein meerderheid in die Huis van Verteenwoordigers tevrede moet wees. Die uitslag van gister se verkiesing verteenwoordig skerp kontrasterende uitslae en kiesers wat ŉ duidelike boodskap aan die Republikeinse Party oor die gehalte van hulle kandidate gestuur het. Die volgende vyf gevolgtrekkings is tot dusver duidelik soos wat miljoene stemme nog getel word: Ron DeSantis saam met sy vrou Casey DeSantis en kinders Madison, Mason en Mamie. (Foto: Giorgio VIERA/ AFP) Goeie kandidate, met goeie veldtogte wen verkiesings Daar was die afgelope paar maande ŉ groot kontras in die gehalte van die Republikeinse Party se kandidate en hulle veldtogte. In Florida het dié deelstaat se goewerneur, Ron DeSantis, die grootste oorwinning vir ŉ goewerneur in sy deelstaat in meer as vyftig jaar behaal. In New Hampshire het die Republikein John Sununu ŉ wegholoorwinning behaal, terwyl die Republikeine se kandidaat in die Senaat, Don Bolduc, sleg verloor het. Sununu was ŉ goeie kandidaat met ŉ goeie veldtog, terwyl Bolduc ŉ swak kandidaat met ŉ slegte veldtog was. Groot terugslag vir Trump-populisme Amerikaanse kiesers het ŉ duidelike boodskap aan die voormalige president, Donald Trump, gestuur deur talle van sy voorste kandidate te verwerp. Tydens die voorverkiesings vroeër vanjaar het Trump direk betrokke geraak by die nominasieproses in talle deelstate. Veral in talle senaatsverkiesings het hy omstrede kandidate ondersteun, wat weens Trump se gewildheid onder Republikeine, uiteindelik die voorverkiesings teen beginselvaste, geloofwaardige, konserwatiewe kandidate gewen het. Trump se enigste vereistes van ŉ kandidaat was dat so ŉ kandidaat hom onvoorwaardelik moes steun en dat so ŉ kandidaat uitgesproke moes wees oor Trump se teorie dat die verkiesing in 2020 gesteel is en dat hy (Trump) eintlik gewen het. Voormalige president Donald Trump in aanloop tot die middeltermynverkiesing (Foto: Eva Marie UZCATEGUI/ AFP) Die gevolg hiervan was dat kandidate soos Mehmet Oz in Pennsilvanië, Blake Masters in Arizona en Herschel Walker in Georgia die Republikeine se kandidate geword het. Oz het die grootste deel van sy lewe in New Jersey gewoon, is ŉ Moslem en het tot so onlangs as vyf jaar gelede algemene liberale posisies ingeneem soos om ten gunste van aborsieregte te wees. Sy opponent in die voorverkiesings was meer konserwatief en geloofwaardig maar omdat Oz bereid was om te beweer dat Trump in 2020 gewen het, het hy Trump se ondersteuning gekry. Dieselfde het in talle ander deelstate gebeur. Uiteindelik het kiesers gister die mees geharde Trump-kandidate verwerp, terwyl geloofwaardige, konserwatiewe kandidate, wat soms ook Trump se ondersteuning geniet het, gemaklik gewen het. Demografiese breuk verdiep Die Republikeinse Party het sedert 2016, onder leiding van Donald Trump, die party van laer middelklas- en werkersklas-kiesers geword. Terwyl Trump en Trump-gesteunde kandidate sedert 2016, en ook in hierdie week se verkiesing, ŉ groei in steun onder minderhede, veral Amerikaners van Latyns-Amerikaanse afkoms, getoon het, was dit nie genoeg om te vergoed vir die Republikeine se verlies in steun in voorstedelike middelklas- en hoër middelklas-gebiede nie. Meer as 50% van Amerikaners woon in voorstedelike gebiede. Die Demokratiese Party slaag voortdurend daarin om ŉ koalisie van stedelike en voorstedelike kiesers bymekaar te voeg. In 2018, 2020 en vanjaar is hierdie koalisie veral gebou in opposisie teen Donald Trump en sy regse populisme, sy persoonlike beledigings en sy egoïsme wat veral goed ingeligte gematigde en sentrumregse kiesers afsit. Republikeine kan nie verkiesings wen sonder ŉ breër koalisie van kiesers nie. In 2008 en 2012 het Barack Obama Florida gewen. Gister is Ron DeSantis as goewerneur herkies met 4,5 miljoen stemme teen sy opponent se 3 miljoen stemme. DeSantis het elke distrik in landelike en voorstedelike gebiede gewen, terwyl ŉ meerderheid van wit kiesers en kiesers van Latyns-Amerikaanse afkoms vir hom gestem het. Hy het selfs sy steun onder swart kiesers in Florida verdubbel. Republikeinse goewerneurs is ook met enorme meerderhede in Vermont, New Hampshire, Ohio, Texas en ander deelstate wat skerp verdeeld is, gewen omdat hulle ŉ diverse koalisie van landelike en voorstedelike kiesers bymekaar kon bring. Kandidate wat op regte kwessies fokus wen verkiesings Talle kandidate wat deur Donald Trump ondersteun is, soos JD Vance in Ohio en Ted Budd in Noord-Carolina, het goeie oorwinnings behaal omdat hulle die afgelope paar maande veldtogte gevoer het wat op ekonomiese kwessies ingestel was. In New Hampshire, Arizona en Michigan het Republikeinse kandidate vir die Senaat of goewerneurskappe egter die hele tyd gehamer op die uitslag van die 2020-verkiesing en hulle persepsie dat die uitslag gemanipuleer is. Dit is duidelik dat kandidate wat die regte boodskap oorgedra het, gewen het. Wie gaan stem maak saak (Foto: JOE RAEDLE/ Getty Images via AFP) Een van die belangrikste redes waarom die Demokrate beter as verwag gedoen het, was omdat hulle ŉ baie beter vermoë het om hul kiesers by die stembus te kry of minstens ŉ stem uit te bring. Sedert die gebruik van posstemme en vroeë stemme tydens die pandemie in talle deelstate uitgebrei is, slaag Demokrate baie beter daarin om hulle getrouste kiesers te kry om aan verkiesings deel te neem. Dit was in Dinsdag se verkiesing weer die geval toe alle verwagtinge oortref is met ŉ baie hoë stempersentasie in stedelike gebiede soos Atlanta, Georgia en Philadelphia in Pennsilvanië. Ten spyte daarvan dat peilings in aanloop tot die verkiesing getoon het dat daar groter entoesiasme onder Republikeinse kiesers was, het die party nie daarin geslaag om genoeg van sy kiesers, veral in landelike gebiede, by die stembus te kry nie. Slegs die helfte van Amerikaanse kiesers het in 2018 in die middeltermynverkiesing gestem en die stempersentasie was waarskynlik vanjaar baie dieselfde. Dit beteken dat die party wat die beste daarin slaag om sy getrouste ondersteuners by die stembus te kry, ten spyte van alle ander faktore en die uitslag van peilings, die beter kans staan om goed te doen. Veldtog vir 2024-verkiesing skop af Terwyl die Republikeine baie swakker as verwag gedoen het, was daar gister talle sterk prestasies deur Republikeine. Florida is sekerlik die beste voorbeeld van ŉ deelstaat waar die Republikeine se kandidaat vir goewerneur, Senaat en talle kandidate in die Huis van Verteenwoordigers selfs beter as wat verwag is, gedoen het. Die Republikeinse Party het hulle beste geleentheid om die Huis van Verteenwoordigers met ŉ stewige meerderheid te beheer en om beheer oor die Senaat oor te neem, verspeel. Dit vereis ernstige introspeksie. ‘n Ondersteuner van die Demokrate in Las Vegas (Foto: Ronda Churchill / AFP) Die tyd het aangebreek vir die Republikeinse Party om verby Donald Trump te tree. Kandidate soos Ron DeSantis verteenwoordig die toekoms van die party. Sou Trump in 2024 die party se presidentskandidaat wees, sal die Republikeine ŉ groot nederlaag ly. Sou DeSantis die kandidaat wees kan die Republikeine hulle koalisie sodanig uitbrei dat die party in Januarie 2025 die Withuis, Senaat en Huis van Verteenwoordigers kan beheer. Die veldtog vir die 2024-verkiesing sal binnekort afskop. Dit kan die toekoms van die Republikeinse Party direk raak. Gister se verkiesing was soos in 2018 en 2020 meer van ŉ referendum oor Trump as ŉ referendum oor die Demokrate se beleid. Republikeinse kandidate wat kiesers kon oortuig om verby Trump te kyk, het gewen. Kandidate wat kiesers juis op Trump laat fokus het, het verloor. Dit is waarskynlik die enkele belangrikste les van gister se middeltermynverkiesing.